Document ID: 32009D0369

POLIITTISTEN JA TURVALLISUUSASIOIDEN KOMITEAN PÄÄTÖS ATALANTA/3/2009,
tehty 21 päivänä huhtikuuta 2009,
osallistujien komitean perustamisesta Euroopan unionin sotilasoperaatiolle, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta)
(2009/369/YUTP)
POLIITTISTEN JA TURVALLISUUSASIOIDEN KOMITEA, joka
ottaa huomioon Euroopan unionista tehdyn sopimuksen ja erityisesti sen 25 artiklan kolmannen kohdan,
ottaa huomioon 10 päivänä marraskuuta 2008 hyväksytyn neuvoston yhteisen toiminnan 2008/851/YUTP Euroopan unionin sotilasoperaatiosta, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (1) (Atalanta), ja erityisesti sen 10 artiklan 5 kohdan,
sekä katsoo seuraavaa:
(1)
Neuvosto on yhteisen toiminnan 2008/851/YUTP 10 artiklan 5 kohdan mukaisesti valtuuttanut poliittisten ja turvallisuusasioiden komitean (PTK) tekemään tarvittavat päätökset osallistujien komitean perustamiseksi Atalanta-operaatiota varten.
(2)
Eurooppa-neuvoston Nizzassa 7, 8 ja 9 päivänä joulukuuta 2000 ja Brysselissä 24 ja 25 päivänä lokakuuta 2002 antamissa päätelmissä vahvistettiin järjestelyt, jotka koskevat kolmansien valtioiden osallistumista kriisinhallintaoperaatioihin ja osallistujien komitean perustamista.
(3)
Osallistujien komitea on keskeisessä asemassa Atalanta-operaation päivittäisessä hallinnossa. Se on tärkein foorumi, jolla osallistuvat valtiot yhdessä käsittelevät kysymyksiä, jotka liittyvät niiden joukkojen käyttöön operaatiossa. Poliittisten ja turvallisuusasioiden komitea, joka vastaa operaation poliittisesta valvonnasta ja strategisesta johdosta, ottaa huomioon osallistujien komiteassa esittämät näkemykset.
(4)
Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 6 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla.
ON PÄÄTTÄNYT SEURAAVAA:
1 artikla
Perustaminen ja toimeksianto
Perustetaan osallistujien komitea Euroopan unionin sotilasoperaatiolle, jolla osallistutaan merirosvouksen ja aseellisten ryöstöjen ehkäisemiseen ja torjuntaan Somalian rannikkovesillä (Atalanta). Sen tehtävät vahvistetaan Eurooppa-neuvoston Nizzassa joulukuussa 2000 ja Brysselissä lokakuussa 2002 antamissa päätelmissä.
2 artikla
Kokoonpano
1. Osallistujien komitean kokoonpanoon kuuluvat:
-
kaikkien jäsenvaltioiden edustajat,
-
niiden operaatioon osallistuvien, liitteessä lueteltujen kolmansien valtioiden edustajat, joiden osallistuminen on sotilaallisesti merkittävää.
2. EU:n operaation komentaja, Euroopan unionin sotilasesikunnan pääjohtaja, tai heidän edustajansa, ja komission edustajat osallistuvat osallistujien komitean kokouksiin.
3. Kolmansia henkilöitä voidaan tarvittaessa kutsua kokoukseen tiettyjen asioiden käsittelyn ajaksi.
3 artikla
Puheenjohtajuus
Osallistujien komitean puheenjohtajana toimii korkeana edustajana toimiva neuvoston pääsihteeri tai hänen edustajansa tiiviissä yhteistyössä puheenjohtajavaltion ja Euroopan unionin sotilaskomitean puheenjohtajan tai hänen edustajansa kanssa, sanotun kuitenkaan rajoittamatta puheenjohtajavaltion oikeuksia.
4 artikla
Kokoukset
1. Puheenjohtaja kutsuu osallistujien komitean koolle säännöllisesti. Olosuhteiden niin vaatiessa kokouksia voidaan kutsua koolle kiireellisesti puheenjohtajan aloitteesta tai jäsenen pyynnöstä.
2. Puheenjohtaja jakaa etukäteen esityslistan ja kokousasiakirjat. Jokaisen kokouksen jälkeen jaetaan yhteenveto kokouksesta.
5 artikla
Menettely
1. Jollei 3 kohdasta muuta johdu, ja rajoittamatta poliittisten ja turvallisuusasioiden komitean toimivaltaa ja EU:n operaation komentajan tehtäviä,
-
operaatioon osallistuvien valtioiden edustajien yksimielisyys on edellytyksenä, kun osallistujien komitea tekee päätöksen, joka koskee operaation päivittäistä hallintoa;
-
osallistujien komitean jäsenten yksimielisyys on edellytyksenä, kun osallistujien komitea antaa suosituksen, joka koskee operatiiviseen suunnitteluun mahdollisesti tehtäviä mukautuksia, mukaan lukien tavoitteiden mukautukset.
Jäsenen pidättäytyminen äänestyksestä ei estä yksimielisyyttä.
2. Puheenjohtaja toteaa onko kokouksessa läsnä enemmistö niiden valtioiden edustajista, joilla on oikeus osallistua käsittelyyn.
3. Kaikki menettelyä koskevat kysymykset ratkaistaan kokouksessa läsnä olevien jäsenten yksinkertaisella äänten enemmistöllä.
4. Tanska ei osallistu komitean päätöksentekoon.
6 artikla
Salassapito
1. Neuvoston turvallisuussääntöjä sovelletaan osallistujien komitean kokouksiin ja menettelyihin. Erityisesti edellytetään, että osallistujien komitean jäsenistä on tehty riittävä luotettavuusselvitys.
2. Osallistujien komitean käsittelyt kuuluvat salassapitovelvollisuuden piiriin, jollei osallistujien komitea päätä yksimielisesti toisin.
7 artikla
Voimaantulo
Tämä päätös tulee voimaan päivänä, jona se tehdään.
Tehty Brysselissä 21 päivänä huhtikuuta 2009.

Labels: 11
5
12
18
15